Съвременен съвет
Не подигай, мой любезни, ти безсмислени раздори – 
тихо! – Срамота е днеска, като вчера пак със тия
дребни ежби. Днес не бива кат преди да се говори
кой бил прав, кой крив и шугав, кой бил пяна, кой
помия…

Хикс бил нам-що… и чрез нам-кой посъбрал добри
парици – 
нека събере човекът – вместо вятъра да лапа!
Ама туй-онуй и проче… не забърквай тия трици – 
до ще време да посееш чак на дъното му ряпа…

Игрек, Зет и тъй нататък, с чудни чувства във гърдите
за великите моменти, не изпуснали случая – 
ти мълчи и се спотайвай – дяволу куршум в ушите – 
да не би да вземе някой, знайш, съвсем да се отчая!

Днес не бива "право куме, та във очи" да се буха – 
с други чувства, по-високи, днес е времето богато…
И дори да ти се иска някого да погнеш с "у-ха",
преглътни смирено "у"-то и посмей се само с "ха"-то!

 Източник

 Димитър Подвързачов: Лирика

Стихотворения